Diari Oficial de la Generalitat Valenciana


Sumari del DOGV 8180, del 29-11-2017 (2017/10407)

ACORD de 17 de novembre de 2017, del Consell de la Sindicatura de Comptes de la Comunitat Valenciana, pel qual s'aprova la instrucció que regula la tramesa telemàtica d'informació sobre acords i resolucions de les entitats locals contraris als advertiments formulats per interventors locals i anomalies detectades en matèria d'ingressos, així com sobre els acords adoptats amb l'omissió del tràmit de fiscalització prèvia.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8180

Data del DOGV
:   29-11-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/10950


Data del document
:   17-11-2017

Organisme emissor
:   Sindicatura de Comptes

Tipus de document
:   Acord

Anàlisi jurídica

ACORD de 17 de novembre de 2017, del Consell de la Sindicatura de Comptes de la Comunitat Valenciana, pel qual s'aprova la instrucció que regula la tramesa telemàtica d'informació sobre acords i resolucions de les entitats locals contraris als advertiments formulats per interventors locals i anomalies detectades en matèria d'ingressos, així com sobre els acords adoptats amb l'omissió del tràmit de fiscalització prèvia. [2017/10603]  
  
Per l'Acord de 28 de setembre de 2012, el Consell de la Sindicatura de Comptes de la Comunitat Valenciana va aprovar la instrucció relativa a la tramesa a aquesta institució de la informació sobre les obligacions pendents d'aplicar a pressupost, els advertiments i els informes formulats per la Intervenció i els acords adoptats contraris als informes del secretari de l'entitat local (DOGV i BOC de 26.10.2012).  
  
Mitjançant la modificació introduïda per l'Acord de 22 d'abril de 2014, del Consell de la Sindicatura de Comptes (DOGV 05.05.2014 i BOC 07.05.2014), es va respondre a diverses qüestions plantejades en la revisió de la documentació tramesa. En concret, la conveniència de substituir els dos períodes semestrals en què es dividia la remissió per un sol període anual, i ampliar el termini.  
Per l'Acord de 30 de juliol de 2015, el Consell de la Sindicatura de Comptes de la Comunitat Valenciana va adaptar la instrucció als nous requeriments sorgits com a conseqüència de la Instrucció del Tribunal de Comptes aprovada per la Resolució de 10 de juliol de 2015 (BOE 17.07.2015), en compliment del que disposa la Llei 27/2013, de 27 de desembre, de racionalització i sostenibilitat de l'Administració Local, que va modificar l'article 218 del text refós de la Llei reguladora de les hisendes locals.  
L'esmentada instrucció del Tribunal de Comptes, que segueix en vigor, regula la remissió telemàtica de la informació sobre els acords i les resolucions del Ple, de la Junta de Govern Local i del president de l'entitat local contraris als advertiments formulats pels interventors locals i les anomalies detectades en matèria d'ingressos, així com sobre els acords adoptats amb l'omissió del tràmit de fiscalització prèvia.  
  
La Sindicatura de Comptes, en aplicació del Conveni amb el Tribunal de Comptes per a l'explotació conjunta de la Plataforma de Rendició de Comptes de les Entitats Locals, a fi d'evitar duplicitats, va adaptar la seua instrucció amb l'objecte de canalitzar el compliment de les obligacions de tramesa de la informació sobre advertiments a la Sindicatura, a través de la referida Plataforma, i va mantenir el règim anterior pel que fa a la resta d'aspectes regulats en la instrucció.  
Una vegada consolidat el procediment exposat, la Sindicatura de Comptes pretén seguir avançant en el procés de racionalització i simplificació i, a la vista dels resultats obtinguts, s'ha considerat convenient modificar novament la instrucció per fer coincidir la informació que s'ha de rendir en aplicar-la, amb la que la instrucció del Tribunal de Comptes abans esmentada, de data 10 de juliol de 2015, ordena remetre a través de la Plataforma de Rendició de Comptes de les Entitats Locals.  
  
En relació amb la resta d'informació que la Sindicatura exigia per mitjà de la seua instrucció, es considera que la part més important es pot obtenir a partir de la rendició de comptes que les entitats locals duen a terme a través de la Plataforma.  
En conseqüència, el Consell de la Sindicatura, de conformitat amb el que preveu l'article 11.1, lletres a) i f), de la Llei 6/1985, d'11 de maig, de Sindicatura de Comptes, ha considerat necessari regular la remissió pel sector públic local de la informació apuntada.  
Per tot això, el Consell de la Sindicatura de Comptes, en exercici de les funcions que hi atribueix l'article 17.a de la seua llei reguladora, en la reunió de 17 de novembre de 2017, ha aprovat la instrucció present.  
  
  
Article 1. Objecte  
Aquesta instrucció té per objecte regular la informació que han de trametre a la Sindicatura de Comptes de la Comunitat Valenciana (d'ara en avant, Sindicatura) els interventors de les entitats que integren el sector públic local de la Comunitat Valenciana sobre els acords i les resolucions del Ple, de la Junta de Govern Local i del president de l'entitat local contraris als advertiments formulats pels interventors locals i les anomalies detectades en matèria d'ingressos, així com sobre els acords adoptats amb l'omissió del tràmit de fiscalització prèvia.  
  
  
Article 2. Àmbit d'aplicació i informació que s'ha de trametre  
Pel que fa a l'àmbit d'aplicació i al contingut de l'obligació de la informació que s'ha de trametre, s'aplicarà el que disposa la Instrucció del Tribunal de Comptes, aprovada pel Ple en data 30 de juny de 2015 (Resolució de 10 de juliol de 2015, publicada al BOE de 17.07.2015), que desplega l'article 218.3 del text refós de la Llei reguladora de les hisendes locals.  
La informació s'ha de presentar mitjançant una aplicació específica que s'ha dissenyat en la Plataforma de Rendició de Comptes de les Entitats Locals (www.rendiciondecuentas.es).  
  
  
Disposició derogatòria  
  
Queda derogada la instrucció de la Sindicatura de Comptes de data 30 de juliol de 2015 (DOGV 05.08.2015).  
En conseqüència, la informació corresponent a l'exercici 2017 no està subjecta al deure de remissió que preveia l'article 2 de la instrucció derogada.  
  
  
Disposició final  
  
Entrada en vigor  
Aquesta instrucció entrarà en vigor el dia de la seua publicació al Diari Oficial de la Generalitat Valenciana.  
  
València, 17 de novembre de 2017  
  
El síndic major,  
VICENT CUCARELLA TORMO